SA se robbe nou in skattige Netflix-animasiefliek te sienŉ Nuwe animasiefliek oor Kaapstad se robbe sal binnekort op Netflix te sien wees. Die fliek getiteld Seal Team is deur die bekroonde Suid-Afrikaanse produksiemaatskappy Triggerfish vervaardig. Seal Team vertel die verhaal van Quinn, ŉ koddige rob wat daarvan hou om in die son te ontspan en in die pragtige waters van die Kaapse kus te baljaar, wat besluit om ŉ span buiteperd-robbe bymekaar te maak om terug te baklei teen die genadelose haaie van die ope waters. Die sterbelaaide rolverdeling sluit in Jessie T Usher (A-Train in The Boys) as Quinn, teenoor Oscar-wenner JK Simmons (Invincible), Emmy-wenner Matthew Rhys (The Americans), die Emmy-benoemde Kristen Schaal (Mabel in Gravity Falls), Annie Awards-benoemde Patrick Warburton (Joe Swanson in Family Guy), asook die Suid-Afrikaanse sterre Sharlto Copley (District 9) en John Kani (Rafiki in The Lion King). Seal, die Grammy-bekroonde sanger, speel ŉ singende rob genaamd Seal Seal en die aksielegende Dolph Lungren vertolk die rol van ŉ dolfyn genaamd Dolph. Seal Team is die vollengte-fliekdebuut van die Suid-Afrikaanse skrywer en regisseur, Greig Cameron. Die storie is oorspronklik geskryf deur Wayne Thornley (Adventures in Zambezia) en Brian en Jason Cleveland. Cameron beskryf Seal Team as ŉ “liefdesbrief aan die lawwe, oordrewe aksieflieks uit die 80’s en 90’s waarna ek as kind so graag wou kyk”. Seal Team is vanaf 31 Desember op Netflix te sien. Kyk hier na die lokprent: